Účastník ZPC	
Meno, priezvisko, titul:	Denisa Ďuranová, PhDr.	
Úsek:	Štátny pedagogický ústav 	
	
Zahraničná pracovná cesta	
Miesto konania – štát, mesto:	Maďarsko, Budapešť 	
Organizátor:	Európska agentúra pre špeciálne a inkluzívne vzdelávanie 	
Termín:	4. 11. – 6.11. 2019	
Účel:	Pracovné rokovanie členov zboru reprezentantov a národných koordinátorov členských krajín Európskej agentúry pre špeciálne a inkluzívne vzdelávanie	
Rokovací jazyk:	Anglický jazyk	
	
Rámcový program
4.11.2019 –  cesta Bratislava – Budapešť 
5.11. – 6.11.2019 – pracovné rokovanie členov zboru reprezentantov a národných koordinátorov členských krajín Európskej agentúry pre špeciálne a inkluzívne vzdelávanie; cesta Budapešť – Bratislava	
	
Stručný priebeh	
Polročného pracovného rokovania organizovaného Európskou agentúrou pre špeciálne a inkluzívne vzdelávanie (ďalej i ako „Európska agentúra“) sa zúčastnilo vedenie a zástupcovia Európskej agentúry, členovia zboru reprezentantov a národní koordinátori z  členských krajín Európskej agentúry. Slovenská republika bola zastúpená členkou zboru reprezentantov PaedDr. Máriou Tekelovou – Ministerstvo školstva, vedy, výskumu a športu SR (ďalej i MŠVVaŠ SR), ktorá je v súčasnosti i členkou riadiaceho výboru Európskej agentúry  a národnou koordinátorkou PhDr. Denisou Ďuranovou – Štátny pedagogický ústav. Funkcia národnej koordinátorky je vykonávaná na základe priameho menovania ministrom školstva, vedy, výskumu a športu SR a vyplýva z členstva Slovenskej republiky v Európskej Agentúre na základe uznesenia vlády SR č. 682/2011 v znení uznesenia vlády SR č. 480/2012. Úlohy a činnosti pre Európsku agentúru sú realizované v rámci Plánu hlavných úloh Štátneho pedagogického ústavu na rok 2019 – úloha č. 3.4.9 Medzinárodná spolupráca – Európska agentúra pre špeciálne a inkluzívne vzdelávanie (kontrakt uzatvorený medzi MŠVVaŠ SR a Štátnym pedagogickým ústavom na rok 2019 – článok IV, poradové číslo úlohy 5 Medzinárodná spolupráca –  špecifikácia úlohy 5a).  
 
Program:
1.	Informácia o hlavnej činnosti Európskej agentúry v období máj – október 2019  
-	Posledná správa o hlavných zásadách činnosti Európskej agentúry bola uverejnená v roku 2011. Plánujú sa zmapovať všetky projekty Európskej agentúry a následne identifikovať súčasné kľúčové zásady politiky a praxe vo vzťahu k možnostiam implementácie inkluzívneho vzdelávania. Mapovanie umožní identifikovať možné medzery v existujúcich výsledkoch a určiť oblasti pre budúcu prácu. Práce na hlavných zásadách a mapovanie bude predstavovať návrh rámca činností Európskej agentúry na najbližších sedem rokov (na obdobie od roku 2021 do roku 2027).
-	Európska agentúra v súčasnosti poskytuje podporu pre štyri činnosti financované z prostriedkov EÚ v rámci programu podpory štrukturálnych reforiem. Činnosti prebiehajú na Cypre, v Poľsku, Českej republike a Grécku. Úlohou Európskej agentúry je pomáhať príslušným ministerstvám školstva pri navrhovaní reforiem zameraných na poskytovanie efektívnejšieho a inkluzívnejšieho vzdelávania v súlade s medzinárodnými a európskym prioritami. Na Cypre je hlavnou činnosťou Európskej agentúry napomáhať ministerstvu školstva pri príprave nariadení s cieľom implementovať nový zákon, v Poľsku napomáhať ministerstvu školstva vypracovať koncepčný rámec pre novú legislatívu týkajúcu sa inkluzívneho vzdelávania. V Českej republike sa pozornosť sústreďuje na regionálne rozdiely vo vzdelávacom systéme. Európska agentúra bude podporovať vykonávanie opatrení na podporu inkluzívnejších a spravodlivých príležitostí na vzdelávanie všetkých žiakov v dvoch určených regiónoch Českej republiky (tieto regióny majú veľké rozdiely vo vzdelávaní v porovnaní so zvyškom krajiny). V Grécku je hlavnou úlohou pomôcť pri implementácii zákona z roku 2018. 
-	Európska agentúra sa zapojila do vypracovania časti o inkluzívnom vzdelávaní do monitorovacej správy o globálnom vzdelávaní 2020.
-	Preventing School Failure 
Budovanie školských kapacít a predchádzanie zlyhaniu sú kľúčovými krokmi v úsilí rozvíjať inkluzívne vzdelávacie systémy. Hlavnou cieľovou skupinou projektu sú tvorcovia politiky na národnej úrovni pre inkluzívne vzdelávanie. Výstupy projektu budú zahŕňať prehľad medzinárodnej literatúry, tematickú analýzu, správu (syntézu informácií) a súhrnnú správu zameranú na hlavné zistenia.  V rámci projektu sa preskúmajú najmä dôkazy, ktoré naznačujú, že politiky inkluzívneho vzdelávania majú potenciál zabrániť zlyhaniu – vo vzťahu k jednotlivcovi v škole a vo vzťahu k celému systému. Počas projektu bola zatiaľ preskúmaná dostupná medzinárodná a európska odborná literatúra a boli zosumarizované informácie v danej oblasti v členských krajinách Európskej agentúry prostredníctvom prieskumu. Na prieskume participovali nasledovné krajiny: Česká republika, Estónsko, Nemecko, Grécko, Island, Írsko, Lotyšsko, Malta, Srbsko, Slovenská republika, Švédsko, Spojené kráľovstvo Veľkej Británie (Severné Írsko) a Spojené kráľovstvo Veľkej Británie (Škótsko). Informácie z týchto 13 vzdelávacích systémov sa použijú na hlbšiu analýzu niektorých politík a opatrení v danej oblasti. 
-	Teachers’ Professional Learning for Inclusion 
Téma odborného vzdelávania učiteľov je jednou z priorít pre všetky členské krajiny Európskej agentúry. Projekt sa zameriava na všetky politiky smerom k zlepšeniu profesijného rozvoja učiteľov, vrátane vzdelávania budúcich učiteľov a kontinuálneho vzdelávania. Cieľom projektu je preskúmať kľúčové aspekty tejto témy. Následne budú identifikované základné prvky potrebné pre prípravu všetkých učiteľov, ktorá  má byť zameraná na inklúziu všetkých žiakov. Počas obdobia trvania projektu boli zatiaľ pripravené dva výstupy: prehľad odbornej literatúry, ktorá sa zameriava na výskum v danej oblasti  a medzinárodné / európske politické dokumenty;  „mapovacia mriežka“, ktorá bude uľahčovať mapovanie politiky krajiny na túto tému. V ďalšej fáze projektu budú pripravené správy za jednotlivé členské krajiny Európskej agentúry, súhrnná správa, komplexný politický rámec zameraný na prípravu všetkých učiteľov s cieľom zabezpečiť inklúziu všetkých žiakov.  
2.	Informácia k diseminačnej činnosti 
-	Európska agentúra s cieľom podpory diseminácie vytvorila vlastný YouTube kanál, eBulletin, Wiki, SlideShare, MyAgency, zároveň využíva priame e-maily a sociálne médiá. V súčasnosti sa pripravuje softvér na zabezpečenie automatického prekladu webového sídla Európskej agentúry do všetkých jazykoch členských krajín.  
-	Európska agentúra podporuje členské krajiny v podpore diseminovať činnosť Európskej agentúry prostredníctvom digitálnych médií a šíriť dosah materiálov Európskej agentúry prostredníctvom webového sídla, zdieľania materiálov, informačných letákov a pod. 
-	Od roku 2013 využíva Európska agentúra na zabezpečovanie prekladov publikácií do všetkých jazykoch členských krajín externú spoločnosť. Pri prekladoch sa využívajú zdroje zabezpečenia kvality a to glosár kľúčových pojmov, softvér všetkých dát tzv. prekladová pamäť, kontrolný list kvality. Proces prekladu predstavuje preklad z anglického jazyka do jazyka krajiny rodeným hovoriacim, následne je realizovaná revízia prekladu iným odborníkom, korektúra prekladu, kontrola kvality prekladu. Na celom procese zabezpečovania prekladu participuje viacero odborníkov. Európska agentúra bude v nasledujúcom období realizovať doplnenie glosáru kľúčových pojmov. Národní koordinátori budú v tomto ohľade kontaktovaní.
-	Európska agentúra realizovala vo svojich členských krajinách prieskum o činnosti Európskej agentúry v danej krajine od roku 2013 do júna 2018. Podklad k správe odovzdalo 13 členských krajín (Rakúsko, Estónsko, Fínsko, Nemecko, Maďarsko (2x), Slovenská republika (2x), Švédsko, Spojené kráľovstvo Veľkej Británie (Škótsko), Island, Írsko, Lotyšsko, Malta, Nórsko).  Ďalší zber dát do prieskumu bude uskutočnený o dva roky.  
3.	Návšteva základnej školy s bilingválnym vzdelávacím programom Ferenca Molnára (maďarsko-anglická bilingválna základná škola)
-	V školskom roku 2019/2020 má základná škola Ferenca Molnára 620 žiakov a 65 pedagogických pracovníkov. Škola poskytuje maďarsko-anglickú bilingválnu výučbu, výučbu so zameraním na informatiku alebo šport. Táto výučba predstavuje 10% z celkového ročného počtu hodín. Pedagogickí pracovníci venujú osobitnú pozornosť zlepšovaniu inklúzie 167 žiakov so zdravotným znevýhodnením s cieľom zabezpečiť ich inklúziu do hlavného prúdu vzdelávania. Školu taktiež navštevujú žiaci 20 rôznych národností. Národní koordinátori Európskej agentúry sa zúčastnili pozorovania výchovno-vzdelávacieho procesu na hodine anglického jazyka a následného rozboru vyučovacej hodiny. 	
Odporúčania a závery	
Úlohy za Slovenskú republiku sa plnia priebežne v súlade s harmonogramom a požiadavkami Európskej agentúry. Odporúčame naďalej plniť úlohy vyplývajúce z členstva Slovenskej republiky v Európskej Agentúre pre špeciálne a inkluzívne vzdelávanie na základe uznesenia vlády SR č. 682/2011 v znení uznesenia vlády SR č. 480/2012 a podľa jej štatútu. 
Slovenská republika bude v dňoch 3. – 5. novembra 2020 hostiteľskou krajinou polročného pracovného rokovania členov zboru reprezentantov a národných koordinátorov Európskej agentúry. Odporúčame pokračovať v príprave predmetného rokovania v spolupráci s Európskou agentúrou a MŠVVaŠ SR v súlade s požiadavkami tejto medzinárodnej inštitúcie. 
Ďalšie polročné pracovné rokovanie sa uskutoční v máji 2020 v Belehrade, Srbsko 	
Očakávaný prínos	
Zastúpením v Európskej agentúre pre špeciálne a inkluzívne vzdelávanie má Slovenská republika možnosť aktívne sa spolupodieľať na tvorbe a implementácii projektov v oblasti špeciálneho a inkluzívneho vzdelávania na medzinárodnej úrovni, spolupodieľať sa na činnosti organizácie európskeho charakteru a diseminovať relevantné výstupy na národnej úrovni. 	
Prehľad prinesenej dokumentácie a miesto jej uloženia	
Informácie o projektoch Európskej agentúry a ich výstupy, ako i ďalšie materiály, sú priebežne publikované na webovom sídle Európskej agentúry: 
https://www.european-agency.org/ 	
Spôsob zverejnenia výsledkov ZPC, prenos získaných informácií	
Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach ministerstva.	
	
Súhlasím so zverejnením správy na internete.	
Správu vypracovala: PhDr. Denisa Ďuranová	
Dátum: 18.11.2019	
Správu schválil: prof. PhDr. Ľudovít Hajduk, PhD., riaditeľ ŠPÚ